新樂府 草茫茫	懲厚葬也
作者：白居易
朝代：唐

paragraphs: 草茫茫，土蒼蒼，蒼蒼茫茫在何處，驪山脚下秦皇墓。
墓中下涸二重泉，當時自以爲深固。
下流水銀象江海，上綴珠光作烏兔。
別爲天地於其間，擬將富貴隨身去。
一朝盜掘墳陵破，龍椁神堂三月火。
可憐寶玉歸人間，暫借泉中買身禍。
奢者狼藉儉者安，一凶一吉在眼前。
憑君回首向南望，漢文葬在霸陵原。